“ปภ.” ระดมเจ้าหน้าที่ เร่งช่วยเหลือ ปชช. 4 จังหวัด เจอวาตภัย-น้ำไหลหลาก!
"กรมป้องกันและบรรเทาสาธารณภัย" ระดมเจ้าหน้าที่ เร่งช่วยเหลือ ปชช. 4 จังหวัด "เชียงใหม่-ลำพูน-ชลบุรี-กระบี่" ได้รับผลกระทบจากวาตภัย-น้ำไหลหลาก! 
"กรมป้องกันและบรรเทาสาธารณภัย" ระดมเจ้าหน้าที่ เร่งช่วยเหลือ ปชช. 4 จังหวัด "เชียงใหม่-ลำพูน-ชลบุรี-กระบี่" ได้รับผลกระทบจากวาตภัย-น้ำไหลหลาก!
9 ก.ค. 2563

นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลมรสุมตะวันตกเฉียงใต้ที่พัดปกคลุมทะเลอันดามันและประเทศไทย ตั้งแต่วันที่ 6 กรกฎาคม 2563 จนถึงปัจจุบัน (9 ก.ค. 63 เวลา 06.00 น.) เกิดน้ำไหลหลากและวาตภัยในพื้นที่ 4 จังหวัด ได้แก่ เชียงใหม่ ลำพูน ชลบุรี และกระบี่ รวม 5 อำเภอ 5 ตำบล 5 หมู่บ้าน 1 เขตปกครองพิเศษ (พัทยา)
โดยพื้นที่ได้รับผลกระทบจากการเกิดน้ำไหลหลาก รวม 3 จังหวัด 3 อำเภอ 3 ตำบล 3 หมู่บ้าน 1 เขตปกครองพิเศษ (พัทยา) ได้แก่ เชียงใหม่ เกิดน้ำไหลหลากในพื้นที่อำเภอดอยสะเก็ด 1 ตำบล 1 หมู่บ้าน ลำพูน เกิดน้ำไหลหลากในพื้นที่อำเภอแม่ทา 2 ตำบล 2 หมู่บ้าน ชลบุรี เกิดน้ำไหลหลากในพื้นที่อำเภอบางละมุง 1 ตำบล 1 หมู่บ้าน ประชาชนรับผลกระทบ 4 ครัวเรือน
ส่วนเหตุวาตภัย มีพื้นที่ได้รับผลกระทบรวม 2 อำเภอ 2 ตำบล 2 หมู่บ้าน ได้แก่ ชลบุรี เกิดวาตภัยในพื้นที่อำเภอเมืองชลบุรี 1 ตำบล 1 หมู่บ้าน กระบี่ เกิดวาตภัยในพื้นที่อำเภอเมืองกระบี่ 1 ตำบล 1 หมู่บ้าน ประชาชนรับผลกระทบ 2 ครัวเรือน
ทั้งนี้ กรมป้องกันและบรรเทาสาธารณภัยได้ประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้องจัดเจ้าหน้าที่พร้อมวัสดุอุปกรณ์ เครื่องจักรกลสาธารณภัยเครื่องสูบน้ำ และยานพาหนะให้การช่วยเหลือผู้ประสบภัย โดยขนย้ายสิ่งของไปไว้ในที่สูงและเร่งระบายน้ำท่วมขัง รวมถึงแจกจ่ายเครื่องอุปโภคบริโภค อีกทั้งจัดเจ้าหน้าที่สำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ